

Ikt.sz.: 1943-43/2021. Előterjesztés száma: **96/2021.**

**ELŐTERJESZTÉS**

a Képviselő-testület ***2021. szeptember 30-i*** rendes ülésére

|  |  |  |
| --- | --- | --- |
| **Előterjesztés tárgya:** | **Javaslat a közösségi együttélés alapvető szabályairól, valamint ezek elmulasztásának jogkövetkezményeiről szóló 10/2017.(VI.30.) önkormányzati rendelet újra-alkotására** | |
| **Előterjesztő:** | Pintér Lajos polgármester |  |
| **Előkészítette:** | Dr. Finta Béla jegyző |  |
| **Szakmai szempontból ellenőrizte:** | Dr. Jenei László András törvényességi szakreferens |  |
| **Pénzügyi szempontból ellenőrizte:** |  |  |
| **Jogi, törvényességi szempontból ellenőrizte:** | Dr. Jenei László András törvényességi szakreferens |  |
| **Törvényességért felelős:** | Dr. Finta Béla jegyző |  |
| **Tárgyalja:** | Ügyrendi Bizottság, Településfejlesztési és Környezetvédelmi Bizottság | |
| **Egyeztetve, tájékoztatva:** | Simon Erika alpolgármester és  Székely Beatrix ÜB-elnök | |
| **Javasolt meghívott:** |  | |
| **Az elfogadásához szükséges szavazattöbbség:** | ***minősített*** szavazattöbbség | |
| **Az előterjesztés zárt kezelését kérjük** | igen  nem | |

**VEZETŐI ÖSSZEFOGLALÓ**

A Képviselő-testület 2021. évi Munkaterve eredetileg a januári ülésre irányozta elő *A közösségi együttélés alapvető szabályairól, valamint ezek elmulasztásának jogkövetkezményeiről*szóló10/2017.(VI.30.) önkormányzati rendelet (a továbbiakban: **Rendelet**) felülvizsgálatának napirendjét.

A **Rendelet** ugyanis megalkotásakor több, meghatározó jelentőségű tényállást nem vett figyelembe - s így nem is rendezett -, más esetekben pedig a tényállás túlszabályozottsága miatt nem egyértelmű az eredeti jogalkotói szándék.

A **Rendelet** felülvizsgálatába az Önkormányzat Szada lakosságát is bevonta: közéleti tájékoztató havilapjának 2021. februári számában (a helyi Polgárőrség, a KMB és a közterületfelügyelők közreműködésével összeállított) kérdőív segítségével kérte ki véleményüket egyes együttélési szabályok kívánatosnak tartott tartalmáról.

A „2111 Szada” újság márciusi lapszáma ismertette a felmérés eredményeit is – amely alapját képezte a Rendelet-módosítás tervezete kimunkálásának.

A tervezet előkészítésekor azonban azzal szembesültünk, hogy a hatályos helyi rendelet a lakossági véleményekre alapozott módosítási szükségleteknél is lényegesen több helyen igényel javítást, értelmező kiegészítést, vagy éppen egyes jelenlegi rendelkezések hatályon kívül helyezését!

Az erre irányuló szakmai észrevételeket a nyár elejére a hatályos helyi rendelet teljes szövegének „preparálásával” rögzítettük: színezéssel és kiemelésekkel irányítva rá a döntéshozók figyelmét a további módosítási szükségletekre!

Az önkormányzati képviselők erre alapozott nyári műhelymunkája során nyilvánvalóvá vált, hogy a mintegy 40 db változtatási igénynek - ezek mennyiségére tekintettel - nem rendelet-módosítással, hanem **új rendelet** megalkotásával célszerű eleget tenni.

Az új rendelet tervezetét - a *Szada Nagyközség Önkormányzat Képviselő-testületének szervezeti és működési szabályzatáról* szóló 11/2020. (VII.10.) önkormányzati rendelet 47-48.§-ai rendelkezéseinek megfelelően **társadalmi egyeztetésre** bocsátottuk az Önkormányzat honlapján – e-mail cím megadásával biztosítva a véleményezés útját 2021.VIII.31-ig bezárólag.

A megadott időpontig **22 db vélemény érkezett** a lakosoktól, amelyek közül:

* az egyik felhívta a figyelmet arra, hogy a rendelet-tervezet 14.§ (2) bekezdése valójában *szabálysértési* tényállást tartalmaz (az észrevétel *megalapozott*, az ominózus bekezdést az előkészítők eleve törölték is a tervezetből),
* a másik szöveg-kiegészítést javasolt a rendelet-tervezet 6.§ m) pontjában, hogy közérthetőbb legyen: a *zöldhulladék* is hulladék (a javaslat teljesítésének nem láttuk akadályát, de utóbb ez is *szabálysértési* tényállásnak bizonyult, ezért szintén törölni kellett),
* lakóhelyhez közeli üzem hétvégi zaját kifogásolta egy további észrevétel (tartalmát tekintve *lakossági panaszként* kezeljük és vizsgáljuk a bejelentést – nem tűnik indokoltnak a rendelet-tervezet szövegezésében emiatti módosítása),
* emellett üdvözölte és köszönte a tervezett szigorításokat az egyik véleményező lakos, mondván: *ne változzon a tervezet szövege*, mert „az embereknek igenis joguk van a pihenéshez!”
* Az előbb véleménnyel ellentétben az összes többi észrevétel (szám szerint 18 db) tágabb időkeretet javasol a hétvégi, de legalább a szombati kerti munkavégzésekhez. Érveiket méltányolva a rendelet-tervezet 14.§ (1) bekezdés ***b)*** pontja szerinti, szombat délutáni „zajtilalom” *kezdetét* 14.00 óráról *előbb 20.00 órára* módosítottuk, majd – figyelemmel arra, hogy a 2021.IX.9-i Közmeghallgatáson is megoszlottak az ezzel kapcsolatos vélemények – a kompromisszumkeresés céljával a *most* előterjesztett verzió ***18.00 órára*** teszi a szombat esti „zajtilalom” kezdetét. (A *vasárnapi* korlátozok tervezetét viszont nem módosítottuk, bízva abban, hogy a mindazok, akik valóban csak a hétvégén tudnak kertjük gondozásával foglalkozni, az azzal kapcsolatos *zajos, gépi* munkálatoknak a hétvége első felében, szombat estére képesek lehetnek a végére érni.)

A lakossági véleményezésre honlapon közzétett ***korábbi***rendelet-tervezet – előbbiekben ismertetett – változtatásainak szemléltetése *(és a 2021.IX.9-i Közmeghallgatás keretében történő ismertethetősége!)* céljával a jelen előterjesztés IX.1-én készített TERVEZETÉNEK melléklete színezésekkel jelölte az előkészítők által addig már átvezetett módosításokat – azóta a rendelet-tervezet már csupán a szombat esti „zajtilalom” kezdő időpontja tekintetében változott (20 óráról 18 órára).

Ahogyan akkor már előre jeleztük: e szemléltető célú jelöléseket az előterjesztés VÉGSŐ változata már nem tartalmazza!

A jogalkotói szándék továbbra is az, hogy az eddigieknél is világosabbá tegyük: milyen együttélési szabályokat kell mindenkinek betartania ahhoz, hogy élhetőbb legyen a település.

E céllal ***az előterjesztéshez Mellékletként csatolt rendelet-tervezet elfogadását indítványozzuk.***

Szada, 2021. szeptember 13.